**PRIMĂRIA MUNICIPIULUI SATU MARE**

**SERVICIUL ADMINISTRAREA DOMENIULUI PUBLIC ȘI PRIVAT**

**Nr.  25.737/20.04.2023 conexat cu nr. 11762/22.02.2023**

 În temeiul prevederilor art.136 alin. (8) lit. b) din OUG nr. 57/2019 privind Codul administrativ, cu modificările și completările ulterioare,

 Serviciul Administrarea Domeniului Public și Privat, formulează următorul

**RAPORT DE SPECIALITATE**

**la proiectul de hotărâre privind aprobarea Regulamentului de organizare şi funcţionare a cimitirului uman  aparţinând domeniului public al municipiului Satu Mare aflat în administrarea Serviciului Public Administrația Domeniului Public**

 **Satu Mare**

Administrația Domeniului Public, în calitate de operator, înfiinţat prin Hotărârrea Consiliului Local Satu Mare nr. 182/29.09.2005, este un serviciu public cu personalitate juridică aflat în subordinea Consiliului Local al municipiului Satu Mare şi care functionează în conformitate cu prevederile Ordonanţei Guvernului nr.71/2002 privind organizarea şi funcţionarea serviciilor publice de administrare a domeniului public şi privat de interes local, cu modificările şi completarile ulterioare şi ale OUG nr. 57/2019 privind Codul administrativ, cu modificarile şi completările ulterioare.

Obiectul de activitate principal al A.D.P. este de administrare şi gestionare a domeniului public şi privat al municipiului Satu Mare, în baza gestiunii directe aprobate de Consiliul Local al Municipiului Satu Mare prin Hotărârea nr. 21/2023, respectiv exploatarea cimitirului uman situat pe strada Amațiului.

Legea nr. 102/2014 privind cimitirele, crematoriile umane şi serviciile funerare, stabileşte drepturile şi obligaţiile în legătură cu activităţi funerare, cimitire şi crematorii umane. Potrivit actului normativ ”..... Autorităţile administraţiei publice locale au obligaţia de a înfiinţa cimitire publice în fiecare localitate şi de a le organiza astfel încât să aibă sectoare corespunzătoare pentru fiecare cult recunoscut, la cererea cultelor sau a unităţilor locale de cult ce funcţionează în localitatea respectivă….. Proprietarul cimitirului este obligat să elaboreze regulamentul de organizare şi funcţionare a cimitirului…. Realizarea infrastructurii şi a zonelor verzi din interiorul cimitirului, parcelarea, împrejmuirea şi dotarea acestuia reprezintă obligaţii ale proprietarului .....” respectiv,

”….Administratorul cimitirului are următoarele obligaţii:

 a) să respecte regulamentul de organizare şi funcţionare a cimitirului;

 b) să stabilească regulile privind prestarea serviciilor de înhumare şi de incinerare, precum şi regulile privind prestarea altor servicii de către operatori economici sau de persoane fizice autorizate;

 c) să asigure corectitudinea concesionărilor şi a atribuirii locurilor de înhumare, cu respectarea condiţiei ca locul să fie îngrijit;

 d) să stabilească regulile de acces în cimitir şi orarul de funcţionare;

 e) să asigure funcţionarea şi întreţinerea sălii de ceremonii funerare, a întregii infrastructuri;

 f) să organizeze preluarea persoanelor decedate, deschiderea şi închiderea cimitirului;

 g) să întocmească şi să păstreze registrele de evidenţă şi arhivă;

 h) să asigure efectuarea şi păstrarea curăţeniei, întreţinerea drumurilor şi a aleilor, deszăpezirea acestora, colectarea şi transportul gunoaielor;

 i) să asigure paza şi ordinea în perimetrul cimitirului sau al crematoriului, întreţinerea împrejmuirilor;

 j) să asigure servicii de relaţii cu publicul şi informarea vizitatorilor.

……….. ART. 15

 (1) Administratorul asigură întocmirea şi păstrarea unui registru de evidenţă în care se înscriu în mod obligatoriu următoarele date: numărul curent, ziua, luna, anul înhumării sau al aşezării în nişă a urnei cu cenuşă, datele de identificare a defunctului, adresa de la ultimul domiciliu, data decesului, numărul parcelei, al rândului şi al locului de înhumare, numele şi adresa persoanei care a comandat înhumarea şi observaţii cu privire la tipul şi lucrările locului de înhumare.

 (2) În cazul înhumării unei persoane decedate neidentificate, în registrul de evidenţă se menţionează denumirea autorităţii care a dispus înhumarea şi numărul dosarului cazului.

 (3) Persoana care a solicitat înhumarea şi concesionarul locului de înhumare au acces la registrul de evidenţă.

 (4) Administratorul este obligat ca, în timpul orelor de program, să ofere informaţii persoanelor care se interesează despre locul de înhumare a persoanei decedate……”

 Față de cele expuse mai sus, raportat și la prevederile H.G. nr. 741 din 12 octombrie 2016 pentru aprobarea Normelor tehnice şi sanitare privind serviciile funerare, înhumarea, incinerarea, transportul, deshumarea şi reînhumarea cadavrelor umane, cimitirele, crematoriile umane, precum şi criteriile profesionale pe care trebuie să le îndeplinească prestatorii de servicii funerare şi nivelul fondului de garantare,

Stabilirea unui set de reguli este lipsită de efect dacă nu sunt reglementate și mijloacele coercitive prin care să se asigure impunerea respectării acestora. Potrivit prevederilor art. 2 alin.(2) din Ordonanța nr. 2/2001, prin hotărâri ale autorității locale sau judeţene se stabilesc şi se sancţionează contravenţii în toate domeniile de activitate pentru care acestora le sunt stabilite atribuţii prin lege, în măsura în care în domeniile respective nu sunt stabilite contravenţii prin legi, ordonanţe sau hotărâri ale Guvernului.

În acelaș timp, contravențiile stabilite trebuie încadrate în ansamblul legislativ în totalitatea lui pentru asigurarea concordanței acestora cu alte prevederi legislative

Având la bază raportul de specialitate cu nr. 1075/17.02.2023 asumat de directorul general al Serviciului Public Administrația Domeniului Public Satu Mare, în calitate de ordonator terțiar de credite și care administrează Cimitirul uman de pe str. Amațiului nr. 88,

În aplicarea prevederilor art. 7 din Legea nr. 52/ 2003 privind transparența decizională în administrația publică, republicată, potrivit cărora în cadrul procedurilor de elaborare a proiectelor de acte normative autoritatea publică are obligaţia să publice un anunţ referitor la această acţiune în site-ul propriu,

Proiectul de hotărâre se înaintează Consiliului Local Satu Mare cu propunere de aprobare.

**Șef serviciu,**

**Ing. Giurgiu Ovidiu**

**G.O./ 2 ex.**